Instagram begrenser politisk innhold: – Skummelt
Nå vil du få opp mindre politikk i feeden. Nye endringer i Meta skal begrense hva slags innhold brukerne får opp i Utforsk-feeden, reels-feeden og under «foreslåtte brukere.» Det skriver Instagram-sjef Adam Mosseri på Threads.  Hvis du vil ha politisk innhold i feeden, må du aktivt følge brukere som lager dette.  Målet er at folk skal ha muligheten til å engasjere seg i politisk innhold, men at Meta ønsker å respektere hver enkelts appetitt for politikk på appen. Influencer Frida Marie Grande reagerer på det hun mener er en merkelig måte å fraskrive seg ansvar på. Samfunnsdebattanten poster ukentlig politisk innhold til sine over 50.000 følgere.  – Det er klønete å si at det handler om folks appetitt for politikk. Hva med folks appetitt for sminkevideoer? Ikke alle er interessert i det heller.  Under er et eksempel hva slags innlegg Grande publiserer: Grande mener Meta burde være mer opptatt av å legge til rette for sunn debatt, enn å forsøke å avpolitisere appen. Spesielt fordi sosiale medier spiller en viktig rolle, i hvor  vvvidt unge får med seg politikk og nyheter.  Isabelle Ringnes har opplevd at innhold hun deler blir bremset på Instagram.  – Poster om Gaza oppnår mindre rekkevidde enn «personlig innhold». Stories jeg videredeler har blitt skjult for følgerne mine og slettet, sier hun. Teknologi-formidleren synes det er problematisk at Meta selv skal definere hva som er politisk innhold.  – Det er et fåtall mennesker som bestemmer hva som er greit å dele, i et selskap med enorm makt og egne politiske interesser.  Ringnes er glad for at Meta tar grep mot polarisering og desinformasjon på plattformen. Hun tror tiltaket kan begrense kontoer som ønsker å manipulere et valg eller opinion rundt et tema.  Samtidig er hun redd for at begrensning av politisk innhold kan gjøre brukerne mindre opplyste på viktige temaer.  – Verden er mer enn underholdning, sport og beauty. Hun er enig med Grande i at endringene er en slags ansvarsfraskrivelse.  – Jeg skulle nok heller sett mer balanse i algoritmene, slik at man får opp flere sider av en sak, og at verifiserte nyheter og innhold ble fremmet, sier hun. Nye retningslinjer vil også styre hva brukere får opp i diskusjonsappen Threads. Under tråden til Messori har nyhetene vekket stor misnøye og full forvirring rundt definisjonen av «politisk innhold».  Flere er urolige for at poster om skeive og informasjon om lidelsene i Gaza og Ukraina skal sensureres. Noen brukere sier de byttet fra X til Threads, nettopp for å diskutere politikk. Grande forstår godt at folk er sinte.  – Alt er jo en form for politikk. Man lurer jo på om det vil bli tatt ned hvis noen kysser kjæresten av samme kjønn, fordi det blir tolket som politisk. Hun mener Meta har fått et stort ansvar for å bidra til sunn meningsdebatt, der man får et mangfold av meninger i feeden.  – Det er kjempeskummelt at appene kan legge føringer for hvordan vi skal ytre oss og informasjonen vi skal få tilgang på. FPU-leder Simen Velle, mener det er et viktig prinsipp at selskaper selv velger sine egne retningslinjer. Men også han er redd for hvordan Meta vil definere politisk innhold.  – Det blir et problem hvis de sensurerer en type meninger, mens en annen type får veldig mye oppmerksomhet, sier han.  Han er derimot positiv til en viss avpolitisering av sosiale medier, fordi selskapene ikke har mulighet til å gå gjennom og håndtere innholdet på samme måte som redaktørstyrte medier. Selv om du kan ende opp med å få mindre politisk innhold i feeden, vil det komme en funksjon der du kan velge å få det opp likevel, skriver Mosseri.  Lignende endringer, gjeldende politisk innhold, vil etter hvert også skje på Facebook, ifølge Business Today.  VG har stilt flere spørsmål til Meta om denne saken. Selskapet har ikke svart på henvendelsen.
Instagram vil begrense politisk innhold i utforsk-feeden og reels-feeden, samt «foreslåtte brukere» Målet er å respektere brukeres appetitt for politikk på appen Influencere og debattanter kritiserer beslutningen som ansvarsfraskrivelse og frykter sensur Meta vil også begrense politisk innhold på Threads og Facebook